b'\n_START_ARTICLE_\nPagoda\n_START_PARAGRAPH_\nPagoda \xe2\x80\x93 daugiaauk\xc5\xa1tis, bok\xc5\xa1to formos pastatas, kurio auk\xc5\xa1tus vien\xc4\x85 nuo kito skiria i\xc5\xa1siki\xc5\xa1\xc4\x99 karnizai arba stogeliai. Paplit\xc4\x99 Kinijoje, Japonijoje, Kor\xc4\x97joje, Nepale, Vietname ir kitose Azijos \xc5\xa1alyse._NEWLINE_Daugelis pagod\xc5\xb3 buvo pastatytos religiniais tikslais, d\xc4\x97l to da\xc5\xbenai yra \xc5\xa1ventykl\xc5\xb3 kompleks\xc5\xb3 dalis arba netoli j\xc5\xb3. Tokie pastatai buvo statomi ne tik religiniais tikslais, bet ir teritorij\xc5\xb3 ap\xc5\xbevalgai, taip pat navigaciniams tikslams. Pirmosios kin\xc5\xb3 pagodos buvo medin\xc4\x97s, ta\xc4\x8diau kadangi ten laikyti vertingi budistiniai ra\xc5\xa1tai, tod\xc4\x97l netrukus jos prad\xc4\x97tos statyti i\xc5\xa1 akmens. Pirmame auk\xc5\xa1te paprastai yra pagrindinis Budos atvaizdas, o kituose auk\xc5\xa1tuose statul\xc4\x97li\xc5\xb3 grup\xc4\x97s arba centrin\xc4\x97 kolona, \xc4\xaf kuri\xc4\x85 yra \xc4\xafm\xc5\xabrytos relikvijos.\n_START_SECTION_\nKilm\xc4\x97\n_START_PARAGRAPH_\n\xc5\xa0iuolaikin\xc4\x97s pagodos evoliucionavo i\xc5\xa1 indi\xc5\xa1k\xc5\xb3 st\xc5\xabp\xc5\xb3, pusapskritimio formos \xc5\xbeem\xc4\x97s kalvos, kur buvo laikomos ir garbinamos \xc5\xa1ventosios relikvijos. Kartu su budizmu st\xc5\xabpos paplito po vis\xc4\x85 Azij\xc4\x85, o j\xc5\xb3 strukt\xc5\xabra keit\xc4\x97si pagal vietines architekt\xc5\xabrines tradicijas. Kinijoje ant st\xc5\xabp\xc5\xb3 prad\xc4\x97ti statyti sk\xc4\x97\xc4\x8dio pavidalo antstatai, o i\xc5\xa1 \xc4\x8dia tokio tipo pastatai paplito \xc4\xaf Vietnam\xc4\x85, Japonij\xc4\x85 ir Kor\xc4\x97j\xc4\x85.'